## Studiespørgsmål kapitel 21

1. De fire case-patienter (side 13-16) Keld, Kirsten, Louise og Karen har alle lange sygdomsforløb bag sig. De har i forskellige sammenhænge haft kontakt med deres praktiserende læge. Tror du, at de selv har tænkt på deres praktiserende læge som medspiller i forbindelse med rehabilitering? Tror du deres læge har? Eller nogle af de hospitalsafdelinger, som har behandlet dem?
2. Kirsten og Karen har begge depressive symptomer/psykiske følgevirkninger – Kirsten i forlængelse af 7-9 intensive måneders behandling for kræft, Karen som en del af et komplekst forløb med fyring og flere mislykkede forsøg på hjælp. Hvem skal udrede henholdsvis Kirsten og Karen for depression, og hvem skal behandle? Hvordan sikres sammenhæng mellem denne indsats og de øvrige indsatser, som kan indgå i hver deres rehabiliteringsprocesser?
3. Kirsten har mange forskellige problemer, som tilsammen indskrænker hendes udfoldelsesmuligheder, sociale liv, arbejdsmæssige kompetencer og selvværd, men også hendes identitet som kvinde, partner og mor. Hun har fået tilbud om at snakke med en sexolog og en fysioterapeut, men ved ikke om hun magter flere samtaler. Hvad tænker du om patienter som Kirsten, der har så mange problemer, men ikke ønsker at tage imod den foreslåede hjælp? Mon Kirsten tænker på sin praktiserende læge som en ressourceperson, der kunne hjælpe hende med at prioritere mellem problemerne og de velmente tilbud om behandling/terapi?
4. Kelds operation for rygsygdommen skoliose har betydet langvarig immobilisering af en i øvrigt selvhjulpen, hjemmeboende pensionist. Efter et kompliceret forløb i sygehusregi overflyttes han til det lokale genoptræningscenter i kommunen. Standardtilbud for den type operation, som Keld fik, foregår imidlertid ambulant. Hvem har ansvar for, at Keld får et tilbud om genoptræning, som tilgodeser hans aktuelle ressourcer og behov? Hvem har ansvar for, at han får reguleret behandlingen af sin Parkinson og saneret evt. overflødig medicin? Og hvem har ansvar for at disse indsatser, der skal sikre Keld og hans kone en god livskvalitet, koordineres?
5. Den praktiserende læge følger ofte patienterne gennem mange år og opnår indsigt i patientens forskellige lidelser, op- og nedture og kompleksiteten i patientens udfordringer. Hvordan kan Keld, Kirsten, Louise og Karen få hjælp i almen praksis, og i hvilken udstrækning har hjælpen karakter af rehabilitering? Hvornår og hvorfor er det vigtigt, om indsatsen kaldes rehabilitering?